Tradičný heavy metal

Tradičný heavy metal, alebo tiež známy ako classic metal či klasický metal alebo zjednodušene heavy metal, je pôvodný štýl heavymetalovej hudby. Týmto termínom sa označuje heavy metal predtým ako „sa vyvinul a rozvetvil na mnohé odlišné štýly a odnože.“ 
Terminológia.
Pôvodný, kratší a presnejší názov pre tento žáner je „heavy metal“, no ako poznamenáva Michka Assayas vo svojej knihe „Dictionary of Rock“ , pojem „heavy metal“ môže mať rôzne významy. Môže sa tak označovať pôvodný štýl, no tiež sa môže použiť v širšom zmysle ako všeobecné označenie všetkých metalových odnoží. Kvôli odlíšeniu sa preto používa pojem „tradičný heavy metal“ či „klasický metal“.. Aby sa vyhli prípadnej nejednoznačnosti, niektorí autori, ako Sharpe Young, používajú pojem „heavy metal“ iba ako označenie pôvodného štýlu, a pojem „metal“ ako označenie celého žánru, vrátane odnoží. Taktiež britský autor Paul Du Noyer používa pojem heavy metal výlučne v súvislosti s pôvodným štýlom.
Assayas dáva do pozornosti takisto ďalšiu dvojznačnosť pri používaní pojmu „heavy metal“ a poznamenáva, že za určitých okolností sa používa ako synonymum pre hard rock (predovšetkým v USA), aj keď hard rock a heavy metal iní pokladajú za dva rozdielne žánre. Tento názor zdieľajú autori ako Ian Christe a Robert Walser. Christe považuje tvorbu hardrockových kapiel ako AC/DC, Queen, Led Zeppelin alebo Deep Purple za heavy metal v pôvodnom zmysle. Naproti tomu iní autori, napríklad Garry Sharpe Young alebo Paul Du Noyer vo svojej hudobnej encyklopédii, odmietajú takéto označenie pre tieto skupiny. Sharpe Young, Rob Halford a Sam Dunn pripisujú pôvod heavy metalu výlučne Black Sabbath, ktorí vo svojej tvorbe pominuli prvky bluesu. Rob Halford tvrdí, že „Black Sabbath jednoznačne vynašli heavy metal. Čítal som množstvo článkov a podobne, ako pri hľadaní pôvodu idú stále viacej do hĺbky. Je to akoby títo autori chceli nájsť prameň, niečo na spôsob Dr. Livingstona a hľadania prameňa Nílu. Ale ako pravoverný metalový muzikant vám môžem povedať, že ten prameň je Black Sabbath.“
Charakteristické znaky.
Autori ako Paul Du Noyer, Garry Sharpe Young či Andrew Cope pripúšťajú, že heavy metal a hard rock majú veľa spoločného, ale tvrdia, že heavy metal sa od hard rocku líši eliminovaním bluesového vplyvu. Čiže, pôvodný heavy metal sa vyznačoval riffami v strednom až rýchlom rytme, agresívnymi basovými linkami, rinčiacimi gitarovými riffmi, zložitými gitarovými sólami, čistými vokálmi (často vo vysokých výškach) a hymnickými refrénmi. Ďalšou významnou a novátorskou črtou tradičného heavy metalu je využívanie zdvojených sólových gitár priekopníkmi ako Scorpions a Judas Priest. Používanie zdvojených sólových gitár dosiahlo svoj vrchol na konci 80. rokov, kedy sa touto črtou vyznačovalo mnoho kapiel, medzi inými napríklad Accept.
Motívy textov.
Ako tvrdia učenci David Hatch a Stephen Millward, tradičné heavymetalové skupiny ako Black Sabbath a mnohé skupiny, ktoré inšpirovali, sa vo svojich textoch zameriavajú „na temnú a krušnú podstatu vecí, v miere dovtedy nebývalej v akejkoľvek forme populárnej hudby.“ Ako príklad uvádzajú druhý album Black Sabbath „Paranoid“ z roku 1970, ktorý obsahoval „skladby pojednávajúce o osobných problémoch – ‚Paranoid’a ‚Fairies Wear Boots‘ (opisujúca tienistú stránku užívania drog) – ako aj skladby týkajúce sa širších súvislostí, ako napríklad ‚War Pigs’ (ktorej názov hovorí sám za seba – znamená „Vojnové svine“) a ‚Hand of Doom‘.“ Vo svojej neskoršej skladbe „Electric Funeral“ sa Black Sabbath venujú hrozbe jadrovej vojny. Podobne sa touto tematikou zaoberali Iron Maiden v skladbe 2 Minutes to Midnight a Ozzy Osbourne v piesni „Killer of Giants“.
Neoddeliteľnou súčasťou tohto druhu hudby sú podivné, fantastické texty, vyvolávajúce rozptýlenie. Napríklad texty kapely Iron Maiden často v sebe nesú znaky bájoslovia, krásnej literatúry a poézie; k takýmto piesňam patrí napr. „Rime of the Ancient Mariner“ („Pieseň o starom námorníkovi“), založená na rovnomennej básni Samuela Taylora Coleridga. Medzi ďalšie ukážkové príklady patria: „The Wizard“ od Black Sabbath a „Dreamer Deceiver“ od Judas Priest.
Významní interpreti.
Referencie dokladajú dôležitosť nasledujúcich kapiel v rámci žánru:
Ďalší významní interpreti zaraďovaní do tradičného heavy metalu.
Nasledujúci interpreti bývajú často zaraďovaní do hard rocku alebo glam metalu, ale niektorí autori ich občas radia k tradičnému heavy metalu.